Portal: Alternativ behandling

**Forever Living Products International, Inc.** er et amerikansk selskap stiftet i 1978 som selger helse- og velværeprodukter gjennom forretningsformen multi-level marketing (MLM).

Historie
--------

Forever Living ble stiftet i 1978 av Rex G. Maughan og ledes fortsatt av ham. Selskapet startet med å selge helseprodukter baserte på aloe vera, og i 1981 kjøpte de patentrettighetene til selskapet Aloe Vera of America, samtidig som de etablerte sin egen fabrikk. På kort tid skjøt omsetningen i været, og selskapet var plutselig blitt et av landets raskest voksende.

Forever Living er det største privateide selskapet i den amerikanske delstaten Arizona og har nærmere 10 millioner selvstendige distributører i rundt 150 land.

I 2010 kunne selskapet rapportere om en omsetning på 2,5 milliarder USD. I Norge omsatte selskapet for ca. 200 millioner i 2015.

Forretningsmodell
-----------------

Hovedkontoret i Arizona
Forever Living omsetter sine produkter gjennom et nettverk av selvstendige produktkonsulenter. Disse er organisert i en hierarkisk struktur etter MLM-prinsippet, og mottar provisjoner på omsetningen som de skaper. Selskapet er medlem av den norske interesseorganisasjonen Direktesalgsforbundet. Sammenlignet med andre MLM-selskaper har Forever Living hatt en forholdsvis beskjeden omsetning pr. produktkonsulent.

Virksomhet i Norden
-------------------

I 1998 etablerte Forever Living virksomhet i de nordiske landene. Blant de første norske selgerne var ekteparet Reidun og Audun Myskja, som av profesjon er henholdsvis homøopat og lege. Det var britiske Alasdair Barcroft som rekrutterte dem til nettverket. Audun Myskja skrev i 2001 boken *Aloe - naturens skattkammer* og sammen med Barcroft boken *Aloe Vera - Nature's Silent Healer* i 2003. Begge disse bøkene benyttes utstrakt som referanser for helsepåstander av Forever Livings korps av selgere. I sistnevnte bok hevdes aloe vera å ha signifikant positiv effekt på en lang rekke sykdommer, blant disse psoriasis, Crohns sykdom, leddgikt, aids, ME, diabetes, ulcerøs kolitt og fotsopp.

I toppen av det norske nettverket av FLP-selgere sitter Stig Arne Hanssen fra Froland. Han var blant de første norske selgerne for Forever Living, før dette var han sentral i utbredelsen av pyramidespillet Darwin International i det norske markedet.

Forever Livings nordiske kontor ligger i Göteborg. I 2014 hadde de nordiske landene en omsetning på 480 millioner kroner. Blant de mer enn 150 000 registrerte distributørene i Norden er Prinsesse Märtha Louise og skuespiller Tine Skolmen.

Kontroverser
------------

Et utsalgssted for Forever Living i Saudi-Arabia
Forever Living ble i 2004 bøtelagt for villedende markedsføring i Ungarn.

I 2012 ble en av toppselgerne hos Forever Living på Filippinene idømt 4 års fengsel og straffeskatt for å ha unndratt 15 millioner filippinske pesos fra beskatning.

I 2013 avdekket avisen Göteborgs-Tidningen at nye selgere ble rekruttert med løfter om at de var garantert millioninntekt innen fem år. Dette står i sterk kontrast til det faktum at de aller fleste selgere ikke tjener penger i det hele tatt.

I 2015 hadde Dalarnas Tidningar en artikkelserie om en svensk næringslivskvinne som hadde utnyttet sitt profesjonelle nettverk til å utbre sin personlige Forever Living-forretning. Avsløringene medførte at kvinnen måtte forlate sin stilling med umiddelbar virkning.

I 2016 gjorde den svenske avisen Expressen skjulte opptak av hvordan selskapets selgere ble instruert i å omgå regelverket. Avisens journalist testet selv slankekuren C9 og fikk påvist leverskade. Selskapet innrømmet da at kosttilskuddet kunne påvirke leveren negativt, men hevdet dette var en forbigående reaksjon som beviste at kuren virket etter intensjonen. Samme år avslørte den britiske avisen The Sunday Times at produktene til Forever Living ble markedsført som effektiv behandling av sykdommer som diabetes, irritabel tarm og ADHD.

Referanser
----------

1. ↑  About Us  Forever Living Products
2. 1 2  Testet populær slankekur: – Fikk leverskade NRK
3. ↑  Omsetter for 1,1 mrd kroner Arkivert 6. desember 2014 hos Wayback Machine. networkmarketing.no
4. 1 2  *Viklet inn i mirakelnettverk*, Kapital 3/2016
5. ↑  Myskja, Audun & Barcroft, Alasdair: *Aloe Vera - Nature's Silent Healer* s. 10-11 & 53, BAAM, 2003, ISBN 9780954507107
6. ↑  Slik rekrutterer bransjen NRK
7. ↑  Skjult Agenda Forbrukerrapporten (Nasjonalbiblioteket)
8. ↑  Forever Living Products - medicinal products - Deception of consumers Arkivert 10. januar 2014 hos Wayback Machine. Gazdasági Versenyhivatal
9. ↑  SC affirms tax conviction of multilevel marketer Inquirer
10. ↑  "Ni har hamnat i världens bästa företag" Arkivert 22. desember 2015 hos Wayback Machine. Göteborgs-Tidningen
11. ↑  Network marketing sucking billions out of Ugandans Arkivert 22. desember 2015 hos Wayback Machine. New Vision
12. ↑  DT granskar: Vd:n bokade falska möten – ville rekrytera till kontroversiellt nätverk Arkivert 12. desember 2015 hos Wayback Machine. Dalarnas Tidningar
13. ↑  Efter DT:s granskning: Maria Rolander - Vd för Näringslivet Falun-Borlänge - avgår med omedelbar verkan Arkivert 12. desember 2015 hos Wayback Machine. Dalarnas Tidningar
14. ↑  Företaget erkänner: Aloe vera kan påverka levern Expressen
15. ↑  NHS staff top up pay with sales scheme Arkivert 10. mars 2016 hos Wayback Machine. The Sunday Times

Eksterne lenker
---------------

* (en) Offisielt nettsted Rediger på Wikidata

* (en) Forever Living Products – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** ISNI **·** SUDOC
 |